b'\n_START_ARTICLE_\nDedicated Follower of Fashion\n_START_SECTION_\nTyyli ja sanoitus\n_START_PARAGRAPH_\nKappale edusti Kinksin uutta tyyli\xc3\xa4, joka korosti alkuaikojen suoraviivaisuuden sijaan melodiaa. Lis\xc3\xa4ksi Ray Daviesin sanoitukset alkoivat saada satiirisia ja sarkastisia s\xc3\xa4vyj\xc3\xa4. \xe2\x80\x9dDedicated Follower of Fashion\xe2\x80\x9d sis\xc3\xa4lt\xc3\xa4\xc3\xa4 huumoriin k\xc3\xa4tketty\xc3\xa4 ivaa Carnaby Streetin muoti-ihmisi\xc3\xa4 sek\xc3\xa4 koko Svengaavaa Lontoota kohtaan. Kappaleen kirjoittaja Ray Davies ei ollut yhtyeen muiden j\xc3\xa4senten tavoin juhlijatyyppi._NEWLINE_Laulu on usein tulkittu kieli poskessa tehdyksi muoti-ilmi\xc3\xb6iden irvailuksi, mutta syv\xc3\xa4llisemmin tutkittuna siit\xc3\xa4 on l\xc3\xb6ydetty my\xc3\xb6s tarkkaa ajankuvaa. Kappaleen alussa Davies antaa ymm\xc3\xa4rt\xc3\xa4\xc3\xa4, ett\xc3\xa4 laulussa kerrotaan vain yksitt\xc3\xa4isest\xc3\xa4 henkil\xc3\xb6st\xc3\xa4, vaatemyym\xc3\xa4l\xc3\xb6it\xc3\xa4 kiert\xc3\xa4v\xc3\xa4st\xc3\xa4 narsistisesta snobista, \xe2\x80\x9djoka pukeutuu t\xc3\xa4ll\xc3\xa4 viikolla pilkullisiin vaatteisiin ja ensi viikolla raidallisiin\xe2\x80\x9d. Lopulta sanoitus kuitenkin paljastaa, ett\xc3\xa4 kyseess\xc3\xa4 ovatkin muotia seuraavat massat:_NEWLINE_\xc2\xbbThey seek him here, They seek him there,_NEWLINE__NEWLINE_In Regent Street and Leicester Square._NEWLINE__NEWLINE_Everywhere the Carnabetian army marches on,_NEWLINE__NEWLINE_Each one a dedicated follower of fashion\xc2\xbb_NEWLINE_()_NEWLINE_\xe2\x80\x9dDedicated Follower of Fashionin\xe2\x80\x9d ensimm\xc3\xa4iset sanat ovat lainaus Emmuska Orczyn runosta, jossa kerrotaan salanimell\xc3\xa4 Scarlet Pimpernell esiintyv\xc3\xa4st\xc3\xa4 kuvitteellisesta Percy Blakeney -nimisest\xc3\xa4 brittiaatelisesta Ranskan vallankumouksessa: They seek him here, they seek him there / Those Frenchies seek him everywhere...\n_START_SECTION_\nJulkaisu ja vastaanotto\n_START_PARAGRAPH_\nSingle \xe2\x80\x9dDedicated Follower of Fashion\xe2\x80\x9d b-puolenaan \xe2\x80\x9dSittin\xe2\x80\x99 on My Sofa\xe2\x80\x9d ilmestyi Britanniassa 25. helmikuuta 1966. Yhdysvalloissa se ilmestyi vasta 27. huhtikuuta. Britannian Record Retailer -listalla kappale saavutti nelj\xc3\xa4nnen sijan, kun taas Yhdysvaltain Billboard Hot 100 -listalla se ylsi 36:nneksi. Uudessa-Seelannissa \xe2\x80\x9dDedicated Follower of Fashion\xe2\x80\x9d nousi listaykk\xc3\xb6seksi kolmen viikon ajaksi. My\xc3\xb6s Alankomaissa se ylsi listak\xc3\xa4rkeen.'